武職
作者：程登吉
朝代：明
篇章：幼學瓊林 卷一

paragraphs: 韓柳歐蘇，固文人之最著；起翦頗牧，乃武將之多奇。范仲淹胸中具數萬甲兵，楚項羽江東有八千子弟。孫臏吳起，將略堪誇；穰苴尉繚，兵機莫測。姜太公有《六韜》，黃石公有《三略》。韓信將兵，多多益善；毛遂譏衆，碌碌無奇。
大將曰干城，武士曰武弁。都督稱爲大鎮國，總兵稱爲大總戎。都閫即是都司，參戎即是參將。千戶有戶侯之仰，百戶有百宰之稱。以車爲戶曰轅門，顯揭戰功曰露布。下殺上謂之弒，上伐下謂之徵。
交鋒爲對壘，求和曰求成。戰勝而回，謂之凱旋；戰敗而走，謂之奔北。爲君泄恨曰敵愾；爲國救難曰勤王。膽破心寒，比敵人懾服之狀；風聲鶴唳，驚士卒敗北之魂。
漢馮異當論功，獨立大樹下，不誇己績；漢文帝嘗勞軍，親倖細柳營，按轡徐行。苻堅自誇將廣，投鞭可以斷流；毛遂自薦才奇，處囊便當脫穎。羞與噲等伍，韓信降作淮陰；無面見江東，項羽羞歸故里。韓信受胯下之辱，張良有進履之謙。衛青爲牧豬之奴，樊噲爲屠狗之輩。求士莫求全，毋以二卵棄干城之將；用人如用木，毋以寸朽棄連抱之材。總之君子之身，可大可小；丈夫之志，能屈能伸。自古英雄，難以枚舉；欲詳將略，須讀《武經》。

赏析：《幼學瓊林》是中國古代兒童的啓蒙讀物，作者程允升。《幼學瓊林》初爲明代西昌人程登吉（字允升）編著，本名《幼學須知》，又稱《成語考》、《故事尋源》，清人鄒聖脈作了增補，改名爲《幼學瓊林》，也叫《幼學故事瓊林》。